LOKALNI IZBORI

Na izbore za gradske četvrti i mjesne odbore u gradu Šibeniku odazvalo se 6.219 birača, odnosno 15,28 posto od čega je važećih listića bilo 6.025 a nevažećih 194.

Birači su birali članove vijeća 45 gradskih četvrti i mjesnih odbora na kojima je HDZ je osvojio čak 39 od 45 šibenskih kvartova i mjesnih odbora. Podsjetimo, HDZ je na prošlim izborima za predstavnike u gradskim četvrtima i mjesnim odborima osvojio 31 od 45 jedinica.

Gradonačelnik Željko Burić istaknuo je da ovi izbori pokazuju strukturiranost i rad stranke među biračima i članovima.

"Ali, to se i preslikava na rezultate rada koje stranka ima i na lokalnoj razini, gradu Šibeniku. Spoj rezultata izvršne vlasti i rada na terenu je u konačnici objašnjenje ovih rezultata. Nije me iznenadio ovakav rezultat. Kada analizirate sve to skupa, ima na pojedinim dijelovima, sitnih naznaka koje će nas natjerati na korekcije. HDZ nije smio izgubiti mjesni odbor Sitno. Za mene je, uvjetno rečeno, iznenađenje Zlarin jer taj otok pokazuje da čak i na najnižim razinama izbora često prevladava ideologija. Jer to je otok gdje se ulaže 25 milijuna kuna. Imali smo sjajnu ekipu, ali očito se to ne valorizira", rekao je gradonačelnik Burić za ŠibenikIn dodavši da je niska izlaznost znak da građani ne percipiraju rad unutar svoje okolice.

Naime, karakteristično za lokalne izbore, tako i ove u Šibeniku, obilježila je niska izlaznost građana kojih je na biralištima do 11 sati bilo tek nešto više od 3 posto, a do 16 sati ukupno je glasalo nešto manje od 11 posto birača.

Prema privremenim rezultatima ovako je raspodijeljeno 337 mandata:

Bruna Esih-Zlatko Hasanbegović, Neovisni za Hrvatsku - 8 mandata

Bandić Milan 365-Stranka rada i solidarnosti - 3 mandata

HRAST-Pokret za uspješnu Hrvatsku i Hrvatska konzervativna stranka - 8 mandata

Hrvatska demokratska zajednica - 258 mandata

Hrvatska seljačka stranka - 1 mandat

Hrvatska stranka umirovljenika i Socijaldemokratska partija Hrvatske - 33 mandata

Kandidacijska lista grupe birača Dubrava kod Šibenika - 1 mandat

Kandidacijska lista grupe birača Jadrija - 5 mandata

Kandidacijska lista grupe birača Mandalina - 3 mandata

Kandidacijska lista grupe birača Sitno donje - 4 mandata

Kandidacijska lista grupe birača Zaton - 7 mandata

Kandidacijska lista grupe birača Žaborić - 3 mandata

Nezavisna lista Stipe Petrine - 3 mandata



HDZ je i na ovim lokalnim izborima pokazao kako je jedina od velikih stranaka koja ima organizirane temeljne i lokalne ogranke te kako može računati na 'vojsku' svojih birača na svim izborima. SDP je i na ovima izborima od potpunog potopa spasila koalicija, ali i dalje pokazuje pad motivacije njihovih birača i simpatizera. Suverenisti i Neovisni kao jedine od malih stranaka, kako s lijeva tako i s desna, sposobne su organizirati svoje ogranke i izaći na sve izbore koje političke stranke očekuju.

Kao i ranije, Most nezavisnih lista nije izašao na izbore u onim mjestima u kojima nema organiziran ogranak i u Saboru vidljivog predstavnika. Hrvatska narodna stranka (HNS) je za razliku od lokalnih izbora u Osijeku gdje su dobili čak 16 posto i pokazali se kao druga po snazi stranka u gradu na Dravi, na izborima u Šibeniku pokazali su kako ne mogu dobiti više od nacionalnog rejtinga odnosno 1,5 posto.

Iznenađenje ovih izbora svakako je stranka Milana Bandića koja je dobila 3 mandata kao i lista Stipe Petrine iz obližnjeg Primoštena.

Sutra se očekuju i službeni rezultati koji ne bi trebali previše odudarati od neslužbenih.